Tejeria Otermin LEHENDAKARIA (EAJ, 2014-10-17):
Eskerrik asko Isasi jauna.
Erantzuteko, Uriarte andrea zurea da hitza.
HEZKUNTZA, HIZKUNTZA POLITIKA ETA KULTURAKO SAILBURUAK (Uriarte Toledo): Zuk aipatu duzun bezala, Katalunian dagoen sistema, Galizian dagoen sistema edo Euskadin dagoen sistema ezberdinak dira eta horien arabera LOMCE lege baten aurrean egoera ezberdinak daudela.
Gure kezka nagusia, eta lehen esan dudan bezala, izan da beti gure hezkuntza sistema babestea, bermatzea eta horrekin batera noski hizkuntza sistema azkenean guk ere defendatu behar dugulako gure hizkuntza.
Ados egon gaitezke zuk aipatutako zenbait gauzetan, koofiziala izena erabiltzea, baina hemen akordio bat lortu nahi dugunean babesteko gure hezkuntza sistema eta gure hizkuntza sistema noski zenbait gauzetan mahai gainean jartzen direnean, batzutan nahiz eta oso ados ez egon, onartzen dugu.
Baina hemen uste dut lortu duguna izan dela akordio honetan defendatu zeintzuk diren gure hezkuntza eta hizkuntza sistemak eta gainera, esan guk arduratuko garela nola egin behar den errespetu osoz. Gero izena zein den? Beno, guk egingo dugu eta hori argi dago hartutako akordioan.
Euskal gizarteak argi eta garbi erakutsi du gizarte elebiduna izan nahi duela. Hori argi daukagu eta gizartearen gogo hori legez babestuta dago. Autonomia Estatuak eta euskararen normalizaziorako legeak euskara jakiteko eta erabiltzeko eskubidea aitortzen diete euskal herritar guztiei eta herri agintek eskubide hori bermatzeko obligazioa daukagu.
Euskeraren Legeak arloz arlo zehazten ditu eskubideak eta betebeharrak, baita irakaskuntza arloan ere euskararen erabilera normalizatzeko bidean. Horrela dio, 16. artikuluak dioenez, unibertsitate hezkuntza hasteraino egiten diren ikasketetan derrigorrezkoa da ikasleak aukeratu ez duen hizkuntza ofiziala irakastea.
Bestalde, Jaurlaritzak ikastetxe bakoitzean irakatsi beharreko hizkuntza ereduak finkatuko ditu, gure nahia edo tokian tokiko egoera soziolinguistikoa kontutan izanda. Eta nik ideia hori azpimarratu nahi dut: Gurasoen nahia kontutan izatea. Guk, Jaurlaritza honek, seme-alaben ikasteko hizkuntza aukeratzeko eskubidea defenditzen dugu eta eskubide hori errespetaraztea eta betearaztea gure erantzukizuna da.
Horrez gain, esan beharra dago indarreko hizkuntza ereduei esker, hezkuntza euskalduntzeko prozesua guztiz positiboa izan dela azken urteetan bai euskararen berreskuratzearen alde, bai gizarte kohesioaren alde.
Irakaskuntza elebakar erdaldunetik irakaskuntza elebidunera igaro gara eta gaur egun euskarazko irakaskuntza da hezkuntza ez-unibertsitario osoan proportziorik altuena duena. Derrigorrezko Bigarren Hezkuntzan ikasleen 10etatik ia 9k gurasoen erabakiz euskaraz egiten dituzte ikasketak, osorik edo partzialki.
Hala ere, badakigu oraindik lan asko dagoela aurretik ikasleen hizkuntza ofizialen ezagutza praktikoa nahikoa bermatzea lortzeko. Horretarako, hizkuntza ereduak hobetu eta garatu egin ditzakegu. Hizkuntza ereduen ibilbidea eta garapena ez da bukatu eta horregatik, hain zuzen ere, A ereduan euskararen presentzia areagotzea bultzatzen ari gara ikastetxez ikastetxe. Irailean hasi gara eta oraindik goiz da honetaz hitz egiteko. Denbora behar dugu baina itxaropentsu gaude lortu ditzakegun emaitzekin.
Horrekin batera, Legebiltzarrean aurkeztu berri dugun euskararen agenda estrategikoari jarraituz, Batxilergoen eta Lanbide Heziketan euskarazko eskaintza zabalduko dugu euskarazko lerroa indartuz eta B eredua abiarazteko plangintza eginez.
Eta amaitzeko, lehen bota dudan ideia bat azpimarratuz bukatuko dut. Jaurlaritzak apustu argia egin du LOMCEren aurka. Tresna bide eta baliabide guztiak erabili ditu inposatutako hezkuntza erreformaren kontra eta, orain arte egin dugun bezala, aurrerantzean ere borrokatzen jarraituko dugu hezkuntza komunitatea kontutan hartuz, adostasuna eta akordioa bilatuz eta funtsezkoena geure ikasleak babestuz, zeren eta lortutako babestuz eta autogobernua babestuz egin dezakegu aurrera hizkuntza ereduak hobetzen eta autogobernua bera garatzen, eta ez bestela.
Hemen ez dago eskumen murrizketarik. Hemen ez dago. Hemen dagoena gure hezkuntza sistemaren bermea, Eta guk oraindik jarraitzen dugu eta sinesten dugun gure daukagun hizkuntza sistema.